45 मिनट में पांच बार गले पर किया था हमला, शादी की हामी भर बचाई थी जान
रिम्समें भर्ती सोमबीता रॉय की स्थिति में सुधार है। सोमवार को प्रेमी के हाथों घायल सोमबीता ऑपरेशन के बाद बातचीत कर पा रही है। मंगलवार को पिठौरिया पुलिस ने उसका बयान लिया। सोमबीता ने पुलिस को बताया कि सोमवार की शाम अमित वैगन आर कार लेकर उसके ऑफिस आया था। उसने कहा कि उसकी मां ने बुलाया है, कुछ काम है। वह उसके साथ कार में बैठ गई। फिर अमित पेट्रोल भराने के बहाने उसे कांके रोड होते हुए पिठौरिया घाटी ले गया। रास्ते में अमित ने उससे शादी करने की बात कही। जब उसने इंकार किया और कहा कि हम दोस्त हैं, तो अमित उग्र हो गया। उसने चाकू से अपना हाथ काट लिया। बार-बार जोर देकर कहने लगा कि वह उसकी नहीं होगी, तो किसी की नहीं होगी। युवती ने दावा कि अमित ने 45 मिनट के अंदर में उसके गले पर चाकू से पांच बार वार किया। उसने शोर मचाने का प्रयास किया, तो अमित बार-बार चाकू से वार करने लगा। उसे लगा कि अमित अब उसकी हत्या करके ही मानेगा। वह डर गई। अमित बार-बार कह रहा था कि अगर उसने बात नहीं मानी, तो वह उसे मारकर पतरातू डैम में फेंक देगा।
सोमबीता ने बताया कि मेरे गले से इतना खून निकल रहा था कि मेरा सफेद स्कार्फ खून से लाल हो गया है। मेरा ब्लेजर और टॉप भी खून से सन गया था। इधर, अमित का एक भाई प्रकाश रांची गया है। दूसरा भाई अनूप बुधवार को पहुंचेगा।
अमित के परिजनों ने पुलिस से कहा कि अमित और सोमबीता शादी की बात कर रहे होंगे। इसी में दोनों में विवाद हुआ होगा। छीना-झपटी में सोमबीता के गले में चोट लग गई होगी। अमित का अंतिम संस्कार बुधवार को पुंदाग में होगा।
पिठौरिया थानेदार जगन्नाथ उरांव ने कहा कि अमित की कार जब्त कर ली गई है। पुलिस और एफएसएल की टीम कार के अंदर लगे ब्लड का सैंपल लेगी।
सोमबीता ने कहा कि अमित पर खून सवार था। करीब 45 मिनट तक वह उससे जूझती रही। उसने सब्जी काटने वाले चाकू से पांच बार उसपर हमला किया। उसकी क्रूरता देखकर दंग थी। गला रेत-रेत कर गले से मांस के टुकड़े को हाथ से निकालता रहा। वह बार-बार कह रहा था कि तुमको मारकर पतरातू डैम में फेंक देंगे। इधर, बेटी के पास ही बैठी उसकी मां बार-बार कह रही थीं कि भगवान ने उनकी इकलौती बेटी को बचा लिया।
सोमबीता को जब यह लगा कि अमित उसे मार डालेगा, तब उसने उसे रोका और कहा कि वह शादी के बारे में विचार करने को तैयार है। आज की घटना के बारे में वह किसी को बताएगी भी नहीं। लेकिन पहले उसका इलाज जरूरी है। जब अमित को भरोसा हो गया कि सोमबीता किसी को यह बात नहीं बताएगी, तो अमित उसे रांची वापस लाने लगा। फिर रास्ते में एंबुलेंस बुलाकर सोमबीता को सेवा सदन अस्पताल भेज दिया। फिर अमित कार से पीछे-पीछे सेवा सदन पहुंचा। वहां से सोमबीता को रिम्स भेज दिया गया। फिर अमित रिम्स पहुंचा और अचानक ऊपर से कूद गया।
खून से सना अपना कपड़ा दिखातीं रिम्स में इलाजरत सोमबीता रॉय।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva